जबलपुर. शहर में वाहनों की संख्या दिनों दिन बढ़ती जा रही है। सड़क पर ऐसा लगता है कि हर कोई बहुत जल्दी में है और ट्रैफिक नियम उसके लिए कोई मायने नहीं रखते। इधर नगर निगम लेफ्ट टर्न खोल तो रहा है, मगर उसे तरीके से विकसित नहीं कर रहा।
यही कारण है कि ट्रैफिक पुलिस को यातायात व्यवस्थित करना कठिन होता है। ट्रैफिक पुलिस की मानें तो केवल स्टॉपर लगाते हुए ट्रैफिक सुधारना एक कठिन कार्य है। नगर निगम लेफ्ट टर्न खोलने के बाद भूल जाता है, इसलिए यह मार्ग एक तरह से अतिक्रमणकारियों के लिए खुल जाता है।
यातायात पुलिस शहर के मुख्य चौराहों और तिराहों के लेफ्ट टर्न पर स्टॉपर लगाती है। स्टॉपर एक आकार में लगाए जाते हैं कि लोगों को लेफ्ट टर्न के लिए सिग्नल पर रुकना न पड़े, मगर सड़क पर चलने वाले लोग उन स्टॉपरों को अस्त व्यस्त कर देते हैं। इसके लिए रोजाना रात को ट्रैफिक पुलिस की एक टीम स्टॉपरों की स्थिति का जायजा लेने जाती है। इससे उनका रोज का समय भी खराब होता है।
पक्की व्यवस्था करें
ट्रैफिक पुलिस ने नगर निगम को स्टॉपरों की जगह डिवाइडर लगाने कहा है। यातायात थाने से लेकर नगर निगम चौक, नौदरा ब्रज सभी जगह पहले यातायात सुचारू करने स्टॉपर लगाए गए थे। अभी केवल नगर निगम चौक के सामने स्टॉपर लगे हुए हैं।
इन स्टॉपरों के स्थान पर नगर निगम से ऐसे स्टॉपर लगाने की बात कही जा रही है जो जमीन में छेद कर फिट किए जाएं। जिन्हें जरूरत के मुताबिक जुलूस या कोई त्यौहार आने पर हटाए जा सकें और बाद में काम होने के बाद वह पुन: फिट किए जा सकें।
ब्लूम चौक पर व्यवस्था
ब्लूम चौक पर ऐसे ही स्टॉपर नगर निगम ने लगाते हुए यातायात को व्यवस्थित किया है। यह चौराहा ट्रैफिक कंट्रोल करने के लिहाज से बेहतरीन साबित हो रहा है। यातायात पुलिस की मानें तो ऐसा ही प्रयास सभी जगह होना चाहिए।
फिलहाल नौदरा ब्रिज सिग्नल पर तैयब अली से रसल चौक जाने वाले स्थान पर लगे लेफ्ट टर्न के स्टॉपरों को हटा दिया गया है। इससे यहां सिग्नल लाल होते ही लोग लेफ्ट टर्न ब्लाक कर खड़े हो जाते हैं।
वहीं नगर निगम से तैयब अली पेट्रोल पंप की तरफ मुड़ने वाला लेफ्ट टर्न भी विकसित न होने के कारण यहां का टर्न बेहद उबड़ खाबड़ है। मौजूदा पार्किंग में लोगों के वाहन बेतरतीब खड़े होते हैं और लोगों को मुड़ने में खासी दिक्कत होती है।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva